รัฐบาลไทย-ข่าวทำเนียบรัฐบาล-วธ.ร่วมกับชาวเลยชวนเที่ยวงานสวมหน้ากาก ยลงานศิลป์ เช็คอินริมโขง “Mask Festival 2022”
วันอาทิตย์ที่ 13 มีนาคม 2565
วธ.ร่วมกับชาวเลยชวนเที่ยวงานสวมหน้ากาก ยลงานศิลป์ เช็คอินริมโขง “Mask Festival 2022”
วธ.ร่วมกับชาวเลยชวนเที่ยวงานสวมหน้ากาก ยลงานศิลป์ เช็คอินริมโขง “Mask Festival 2022”
วธ.ร่วมกับชาวเลยชวนเที่ยวงานสวมหน้ากาก ยลงานศิลป์ เช็คอินริมโขง“Mask Festival 2022” 12-13 มี.ค.นี้ที่จังหวัดเลย ชมขบวนแห่งพาเหรดหน้ากากแฟนซีตระการตา นําทุนทางวัฒนธรรมที่โดดเด่นพัฒนาต่อยอดสร้างมูลค่า พลิกฟื้นเศรษฐกิจ สร้างงาน สร้างรายได้หลังโควิด-19
วันที่ 12 มีนาคม 2565 ที่ผ่านมา นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีเปิดโครงการเทศกาลศิลปะร่วมสมัยลุ่มน้ําโขง ประจําปีงบประมาณ พ.ศ.2565 กิจกรรมสวมหน้ากาก ยลงานศิลป์ เช็คอินริมโขง “Mask Festival 2022” โดยมีนายชัยธวัช เนียมศิริ ผู้ว่าราชการจังหวัดเลย วัฒนธรรมจังหวัดเลย หัวหน้าส่วนราชการ ผู้แทนมหาวิทยาลัย เครือข่ายศิลปินร่วมสมัย ศิลปินพื้นบ้าน ชุมชนคุณธรรมฯเข้าร่วม ณ ลานวัฒนธรรมเชียงคาน เมืองโบราณ ริมฝั่งแม่น้ําโขง (หน้าวัดท่าคก) ต.เชียงคาน อ.เชียงคาน จ.เลย
นางยุพา กล่าวว่า นโยบายของนายอิทธิพล คุณปลื้ม รัฐมนตรีว่าการกระทรวงวัฒนธรรมมุ่งขับเคลื่อนนโยบายโมเดลเศรษฐกิจใหม่ BCGและผลักดัน “Soft Power”เพิ่มมูลค่าเศรษฐกิจ โดยเฉพาะอุตสาหกรรมวัฒนธรรมสร้างสรรค์ที่มีศักยภาพ 5 F ได้แก่ อาหาร (Food) ภาพยนตร์และวีดิทัศน์ (Film) ผ้าไทยและการออกแบบแฟชั่น (Fashion) มวยไทย (Fighting) และการอนุรักษ์และขับเคลื่อน เทศกาล ประเพณีสู่ระดับโลก (Festival) และปรับเปลี่ยนบทบาทสู่กระทรวงสังคมกึ่งเศรษฐกิจ “วัฒนธรรมทําดี ทํางาน ทําเงิน” ยกระดับงานศิลปวัฒนธรรมประเพณีให้มีบทบาทพลิกฟื้นเศรษฐกิจหลังสถานการณ์การแพร่ระบาดของเชื้อไวรัสโคโรนา 2019 สร้างงาน สร้างรายได้แก่ชุมชนและประเทศ ดังนั้น กระทรวงวัฒนธรรม(วธ.)โดยสํานักงานวัฒนธรรมจังหวัดเลยได้บูรณาการความร่วมมือกับจังหวัดเลย มหาวิทยาลัยราชภัฏภาคตะวันออกเฉียงเหนือ เครือข่ายศิลปินร่วมสมัย ศิลปินพื้นบ้าน ชุมชนคุณธรรมและเครือข่ายทางวัฒนธรรมในอ.เชียงคาน จ.เลย จัดโครงการเทศกาลศิลปะร่วมสมัยลุ่มน้ําโขง ประจําปีงบประมาณ พ.ศ.2565 กิจกรรมสวมหน้ากาก ยลงานศิลป์ เช็คอินริมโขง “Mask Festival 2022” ขึ้นระหว่างวันที่ 12-13 มีนาคม 2565 ณ ลานวัฒนธรรมเชียงคาน เมืองโบราณ ริมฝั่งแม่น้ําโขง (หน้าวัดท่าคก) ต.เชียงคาน อ.เชียงคาน จ.เลย
ปลัด วธ. กล่าวอีกว่า กิจกรรมนี้ถือเป็นแบบอย่างที่ดีในการนําทุนทางวัฒนธรรมที่โดดเด่นและเป็นเอกลักษณ์เกี่ยวกับหน้ากากของจังหวัดเลยมาพัฒนาต่อยอดสร้างมูลค่าทางเศรษฐกิจ เช่น หน้ากากผีตาโขน อําเภอด่านซ้าย หน้ากากผีขนน้ํา อําเภอเชียงคาน หน้ากากผีบุ้งเต้า อําเภอภูเรือ ซึ่งถือว่าเป็นทุนวัฒนธรรมที่สําคัญและยังเป็นที่รู้จักอย่างแพร่หลายของนักท่องเที่ยว สามารถสร้างรายได้จากการท่องเที่ยว การจําหน่ายของฝาก ของที่ระลึก ให้ชุมชนเป็นจํานวนมาก มาต่อยอดเพื่อเป็นการสร้างความสัมพันธ์อันดี เสริมสร้างอัตลักษณ์ด้านศิลปวัฒนธรรมร่วมสมัยของประเทศไทยและในพื้นที่แถบลุ่มแม่น้ําโขง โดยมุ่งก่อให้เกิดการเผยแพร่แลกเปลี่ยนศิลปวัฒนธรรมในระหว่างพื้นที่แถบลุ่มแม่น้ําโขง รวมถึงการแลกเปลี่ยนองค์ความรู้ด้านศิลปวัฒนธรรมร่วมสมัยให้พัฒนาต่อยอดกลายเป็นทุนทางวัฒนธรรมในการสร้างมูลค่าทางเศรษฐกิจแก่ประเทศไทย และพื้นที่ในแถบลุ่มแม่น้ําโขง
ทั้งนี้ ภายในงานสวมหน้ากาก ยลงานศิลป์ เช็คอินริมโขง “Mask Festival 2022” มีกิจกรรมมากมาย เช่น ขบวนพาเหรดหน้ากากแฟนซี The Carnival Mask Of Loei ประกอบด้วยหน้ากากผีบุ้งเต้า หน้ากากผีขนน้ํา หน้ากากผีตาโขนและหน้ากากแฟนซีจากส่วนราชการและหน้ากากนานาชาติจากเครือข่ายมหาวิทยาลัยราชภัฏ นิทรรศการงานศิลป์ร่วมสมัย ริมฝั่งโขง (หน้ากากสีสัน คัลเลอร์ฟูล) นิทรรศการหน้ากากนานาชาติ นิทรรศการหน้ากากจากเครือข่ายมหาวิทยาลัยราชภัฏ นิทรรศการลายผ้าอัตลักษณ์จังหวัดเลย การแสดงศิลป์ร่วมสมัย ถนน Street Art at Loei ณ เชียงคาน การสาธิตและจําหน่ายผลิตภัณฑ์วัฒนธรรมไทย (CPOT) และผลิตภัณฑ์วัฒนธรรมชุมชนไทย(CCPOT) อาหารและขนมพื้นบ้านจากชุมชนคุณธรรมฯและเครือข่ายทางวัฒนธรรมภาคตะวันออกเฉียงเหนือ ฯลฯ ทั้งนี้ การจัดงานครั้งนี้ปฏิบัติตามมาตรการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) อย่างเคร่งครัด